4 โบรกฯเชียร์ “ซื้อ” PLANB ฉายแววครึ่งปีหลังโตแจ่ม รับรายได้ธุรกิจสื่อฯเต็มพิกัด
3 โบรกฯเชียร์ “ซื้อ” PLANB ฉายแววครึ่งปีหลังโตแจ่ม รับรายได้ธุรกิจสื่อฯเต็มพิกัด เคาะเป้าสูงสุด 7.95 บ./หุ้น
21 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นบริษัท แพลน บี มีเดีย จำกัด (มหาชน) หรือ PLANB หลังมีนักวิเคราะห์ประเมินว่าผลการดำเนินงานของบริษัทในช่วงครึ่งหลังของปี 2561 จะเติบโตอย่างแข็งแกร่งจากธุรกิจโฆษณา
โดยในช่วงครึ่งปีแรก PLANB มีกำไรสุทธิ 291.73 ล้านบาท เติบโต 31.45% จากช่วงเดียวกันของปีก่อนอยู่ที่ 221.92 ล้านบาท และไตรมาส 2/2561 มีกำไรสุทธิ 152.62 ล้านบาท เติบโต 26.20% จากช่วงเดียวกันของปีก่อนอยู่ที่ 125.70 ล้านบาท และมีรายได้รวม 877.40 ล้านบาท เติบโต 16.80% จากช่วงเดียวกันของปีก่อนอยู่ที่ 740 ล้านบาท ซึ่งเป็นการเติบโตที่สูงกว่าอุตสาหกรรมสื่อโฆษณารวมที่ขยายตัวเพียง 5%
ด้านนายพินิจสรณ์ ลือชัยขจรพันธ์ กรรมการผู้จัดการ PLANB เปิดเผยว่า บริษัทมั่นในว่าในปี 2561 จะมีรายได้เติบโตตามเป้าหมายที่วางไว้ที่ระดับ 3,500 ล้านบาท โดยในอนาคตอันใกล้บริษัทยังมีแผนธุรกิจในการเพิ่มคอนเทนต์ประเภทอื่นๆ และไม่ได้จำกัดอยู่เพียงธุรกิจอุตสาหกรรมสื่อโฆษณานอกที่อยู่อาศัยที่มีมูลค่า 13,000-15,000 ล้านบาท แต่จะสามารถก้าวไปสู่อุตสาหกรรมสื่อโฆษณาโดยรวมที่มีมูลค่ามากกว่า 100,000 ล้านบาทในอนาคต เพื่อสร้างการเติบโตอย่างมั่นคงให้กับบริษัท
โดยบล.เคจีไอ (ประเทศไทย) ระบุว่า ขณะนี้คงคำแนะ “ซื้อ” หุ้นบริษัท แพลน บี มีเดีย จำกัด (มหาชน) หรือ PLANB พร้อมให้ราคาเป้าหมาย 7.95 บาทต่อหุ้น โดยประเมินว่าผลการดำเนินงานในช่วงครึ่งปีหลังมีแนวโน้มสดใส เนื่องจากในช่วงไตรมาส 3 จะเป็นไตรมาสแรกที่ PLANB รับรู้รายได้ประมาณ 60 ล้านบาทต่อไตรมาส จากจอดิจิทัลที่ Central World (CTW) อย่างเต็มไตรมาส หลังจากที่เริ่มให้บริการมาตั้งแต่เดือนมิถุนายน 2561
ขณะเดียวกัน ยังคาดว่าจะเริ่มรับรู้รายได้ใน บริษัท บีเอ็นเค 48 ออฟฟิศ จำกัด ตั้งแต่ไตรมาส 3/2561 เป็นต้นไป รวมถึงบริษัทมีแผนจะเพิ่มจำนวนจอดิจิทัลอีก 40-50 จอในช่วงครึ่งปีหลังของปี 2561 และงวดไตรมาส 4 มักจะเป็นไตรมาสที่ดีที่สุดของธุรกิจสื่อนอกบ้าน (Out of home media) ซึ่งเป็นธุรกิจหลักของ PLANB เนื่องจากคนทั่วไปจะใช้เวลาอยู่นอกบ้านมากขึ้นในช่วงเทศกาล
ดังนั้นถึงแม้ว่ากำไรสุทธิในช่วงครึ่งแรกจะคิดเป็นแค่ 42% ของประมาณการกำไรทั้งปี แต่ยังคงประมาณการกำไรสุทธิปี 2561 อยู่ที่ 701 ล้านบาท เติบโต 52% จากปี 2560 และคงกำไรสุทธิปี 2562 อยู่ที่ 835 ล้านบาท เติบโต 19% จากปี 2561 เนื่องจากคาดว่ากำไรจะขยายตัวในช่วงครึ่งหลัง โดย PLANB มีงานในมือแล้ว 2,800 ล้านบาทในเดือนกรกฎาคม 2561 คิดเป็น 80% ของเป้าปี 2561
ด้านบล.ทิสโก้ จำกัด ระบุในบทวิเคราะห์ แนะนำ “ซื้อ” หุ้น PLANB ในราคาเป้าหมาย 7.90 บาท/หุ้น โดยมองว่าผลการดำเนินงานในช่วงครึ่งหลังของปีมีแนวโน้มเติบโตดีกว่าครึ่งปีแรกที่กำไรสุทธิคิดเป็น 42 % ของกำไรทั้งปี 2561 จากการทยอยรับรู้รายได้สื่อใหม่ที่ได้ลงทุนในช่วงปีที่ผ่านมาถึงปัจจุบัน
โดยบริษัทยังมีมูลค่างานในมือ (backlog) ที่เหลืออีกประมาณ 1,200 ล้านบาทที่จะรับรู้รายได้ในช่วงครึ่งปีหลังนี้ รวมป้ายดิจิทัลขนาดใหญ่ที่ศูนย์การค้า Central World ที่ทำรายได้ปีนี้อยู่ที่ 120 ล้านบาท จากอัตราการจองเต็มแล้วถึงสิ้นปี ซึ่งในครึ่งปีหลังนี้บริษัทยังมีแผนเพิ่มจอดิจิทัลอีก 50 จอ ส่งผลให้จำนวนจอดิจิทัลโฆษณามากกว่า 400 จอทั่วประเทศ คาดรายได้เฉลี่ย 3 ปีเติบโตเฉลี่ย 18 % (2561-2563)
ขณะเดียวกัน บล.เคทีซีมิโก้ ระบุในบทวิเคราะห์ แนะนำ “ซื้อ” หุ้น PLANB ในราคาเป้าหมาย 7.80 บาท/หุ้น โดยยังคงประมาณการกำไรสุทธิปี 2561-2562 จะเติบโตเฉลี่ย 21% ต่อปี ตามอุตสาหกรรมสื่อนอกบ้านที่ได้รับความนิยมมากขึ้น การขยายพื้นที่สื่อ และการลงทุนใน BNK48 ที่จะเริ่มรับรู้รายได้ในครึ่งหลังของปี 2561
ส่วน บล.เอเอสแอล จำกัด ระบุในบทวิเคราะห์ แนะนำ “ซื้อ” หุ้น PLANB ในราคาเป้าหมาย 7.80 บาท/หุ้น โดยเชื่อว่าแนวโน้มกำไรสุทธิในช่วงครึ่งปีหลังของ PLANB เติบโตต่อเนื่องจากรายได้ป้ายจอโฆษณาที่เพิ่มขึ้น และเม็ดเงินโฆษณาที่ในส่วนของ OOH ที่ขยายตัวดีเป็นอีกปัจจัยบวกของผลประกอบการ ส่วนระยะยาวยังคงมีช่องทางการเติบโตได้มาก เช่น การขยายจอดิจิตอล หรือการขยายสื่อในเส้นทางของรถไฟฟ้าของ BMN